Samsung wil Apple só troef met slimfoonFoto: AP Photo/Lee Jin-man Kort nadat Apple die jongste weergawe van sy gewilde iPhone Dinsdagaand bekend gestel het, het Samsung die moontlikheid van ŉ voubare slimfoon bekend gemaak. Koh Dong-jin, Samsung se uitvoerende hoof van digitale kommunikasie, het dié nuus Dinsdagaand bekend gemaak. Die maatskappy se aankondiging het kort op die hakke van Apple se bekendstelling by die nuwe Steve Jobs-teater in Kalifornië gevolg. Apple en Samsung is al vir etlike jare teenstanders – veral in die wêreld van slimfone – en dit kom as geen verrassing nie dat dié reus Apple se jongste slimfoon wil troef. Dong-jin het Dinsdagaand tydens ŉ perskonferensie gesê die maatskappy moet nog talle “hekkies oorkom” voordat dié slimfoon ŉ realiteit kan word. “Ons is besig om ondersoek in te stel na talle kwessies, maar voubare slimfone is op ons padkaart [in die toekoms],” het hy gesê, sonder om uit te brei. Gerugte rondom ŉ slimfoon met ŉ voubare skerm doen al sedert 2013 die ronde nadat Samsung sy slimfoon met ŉ geboë skerm bekend gestel het. Volgens CNN het ŉ kenner Samsung se aankondiging as “heel realisties” beskryf. “Samsung werk al ŉ geruime tyd aan ŉ slimfoon met ŉ voubare skerm,” het Jusy Hong, ŉ analis, gesê. Lees meer oor die splinternuwe iPhone 8 én bykomende iPhone X (iPhone 10) op Maroela Media.